Document ID: 32011R0183

РЕГЛАМЕНТ (ЕС) № 183/2011 НА КОМИСИЯТА
от 22 февруари 2011 година
за изменение на приложения IV и VI към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива)
(текст от значение за ЕИП)
ЕВРОПЕЙСКАТА КОМИСИЯ
като взе предвид Договора за функционирането на Европейския съюз,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 3 от нея,
като има предвид, че:
(1)
С Директива 2007/46/ЕО се създава хармонизирана рамка, съдържаща административните разпоредби и общите технически изисквания по отношение на всички нови превозни средства, системи, компоненти и отделни технически възли. По-специално в нея се съдържа списък на всички регулаторни актове, в които се определят техническите изисквания, на които превозните средства трябва да отговарят, за да получат одобрение на типа на ЕО на превозно средство. В нея са включени и различни образци на сертификати за одобрение на типа.
(2)
В резултат на влиянието на глобализацията върху автомобилния сектор, търсенето на превозни средства, произведени извън Съюза, търпи значително развитие. Държавите-членки са въвели в рамките на националното законодателство административни процедури и технически изисквания за одобряването на превозни средства, внесени от трети държави. Тъй като съществуват различия между процедурите и изискванията в отделните държави-членки, това нарушава функционирането на вътрешния пазар. Поради това е необходимо да се определят подходящи хармонизирани мерки.
(3)
Като първи етап следва да се определят хармонизирани административни и технически разпоредби за индивидуалните одобрения по отношение на превозни средства, произвеждани в големи серии в трети държави или за трети държави.
(4)
С член 24 от Директива 2007/46/ЕО за целите на одобрението на отделните превозни средства на държавите-членки се дава възможност да бъдат освободени от спазването на някои разпоредби на тази директива, както и на регулаторните актове, включени в списъка в приложение IV към посочената директива. За правилното функциониране на вътрешния пазар се изисква обаче подобни технически и административни изисквания да се прилагат на равнището на Съюза. Поради това е необходимо да се определят разпоредбите на законодателството на Съюза, от които може да се разреши освобождаване.
(5)
Член 24 също така дава възможност на държавите-членки да налагат алтернативни по отношение на европейското законодателство изисквания, с които се цели осигуряване на ниво на безопасност по пътищата и на опазване на околната среда, равностойно в най-високата възможна степен на равнището, посочено в приложения IV и VI към Директива 2007/46/ЕО, предвидено от европейското законодателството. Ако се приеме, че превозните средства, серийно произведени за трети държави с оглед на пускането им в експлоатация на местните пазари, са произведени в съответствие с техническото законодателство в сила в съответните държави на произход или на местоназначение, уместно е да се вземат предвид изискванията на това законодателство, както и продължаващата понастоящем работа в рамките на Световния форум за хармонизация на регулаторната уредба за превозните средства (WP.29) под егидата на Икономическата комисия за Европа на ООН в Женева. Налице са подходящата информация и необходимият опит, за да се докаже, че тези изисквания могат да гарантират ниво на безопасност по пътищата и на опазване на околната среда, най-малкото равностойни на изискваното в Съюза ниво на безопасност по пътищата и опазване на околната среда. Следователно за целите на индивидуалните одобрения е подходящо да се разглеждат като равностойни редица изисквания, които са в сила в трети държави.
(6)
Образците на сертификатите, издадени от органите по одобряването, са описани в приложение VI към Директива 2007/46/ЕО. Те обаче се отнасят до одобренията на определен тип превозно средство, а не до одобренията на отделни превозни средства. С цел да се улесни взаимното признаване на индивидуалните одобрения, издадени по силата на член 24 от посочената директива, е подходящо да бъде предвиден модел, който да се използва при сертификата за индивидуално одобрение.
(7)
Към момента на приемането на настоящия регламент в държавите-членки съществуват национални схеми за индивидуално одобрение на произвеждани в големи серии превозни средства, предназначени по принцип за регистрация в трети страни. Посочените схеми за одобрение могат да продължат да се прилагат. В съответствие с член 24, параграф 6 от Директива 2007/46/ЕО валидността им е ограничена до територията на държавата-членка, издала одобрението, и останалите държави-членки могат да откажат признаването на посочените одобрения.
(8)
Целесъобразно е с оглед гарантиране на доброто функциониране на системата за издаване на одобрения да се актуализират приложенията към Директива 2007/46/ЕО с цел да бъдат определени технически изисквания за превозните средства, които трябва да бъдат одобрени по процедурата за индивидуално одобрение.
(9)
Следователно приложения IV и VI към Директива 2007/46/ЕО следва да бъдат съответно изменени.
(10)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Приложения IV и VI към Директива 2007/46/ЕО се изменят в съответствие с приложението към настоящия регламент.
Член 2
Изискванията на настоящия регламент не засягат посочените в член 24 на Директива 2007/46/ЕО изисквания относно индивидуалните одобрения, и по-специално възможността, която държавите-членки имат, да издават индивидуални одобрения, при условие че те налагат алтернативни изисквания.
Член 3
Настоящият регламент влиза в сила на 26 февруари 2012 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 февруари 2011 година.

Labels: 7
8
15